Uznesenie Európskeho parlamentu o podpore vnútrozemskej vodnej dopravy: NAIADES, integrovaný európsky akčný program pre vnútrozemskú vodnú dopravu (2006/2085(INI))



Úradný vestník 313 E , 20/12/2006 S. 0443 - 0446



P6_TA(2006)0461 Vnútrozemská vodná doprava Uznesenie Európskeho parlamentu o podpore vnútrozemskej vodnej dopravy: NAIADES, integrovaný európsky akčný program pre vnútrozemskú vodnú dopravu (2006/2085(INI)) Európsky parlament, - so zreteľom na oznámenie Komisie o podpore vnútrozemskej vodnej dopravy: NAIADES (KOM(2006)0006), - so zreteľom na nariadenie Rady (ES) č. 718/1999 z 29. marca 1999 o pláne kapacity flotily Spoločenstva na podporu vnútrozemskej vodnej dopravy [1], - so zreteľom na bielu knihu Komisie "Európska dopravná politika do roku 2010: čas rozhodnúť" (KOM(2001)0370), - so zreteľom na závery stretnutia vnútrozemskej plavby na vysokej úrovni, ktoré sa konalo od 13. do 15. februára 2006 vo Viedni, - so zreteľom na Lisabonský program pre rast a zamestnanosť, - so zreteľom na článok 45 rokovacieho poriadku, - so zreteľom na správu Výboru pre dopravu a cestovný ruch (A6-0299/2006), A. keďže sa predpokladá nárast dopravy a vnútrozemské vodné cesty ešte ponúkajú veľa voľnej kapacity a môžu prispieť ku konkurencieschopným dopravným riešeniam využitím kombinácie rôznych druhov dopravy, B. keďže Európa potrebuje viac ctižiadostivosti na to, aby viac vyťažila z voľnej kapacity na vnútrozemských vodných cestách a z trhového potenciálu vnútrozemskej plavby, ktoré sú buď samostatné, alebo sú súčasťou rozličných dopravných sietí po celej Európe, vrátane zahrnutia verejných a súkromných účastníkov na vnútroštátnej úrovni aj na úrovni Spoločenstva, ako aj na to, aby zvýšila objem dopravy na vnútrozemských vodných cestách pri relatívne nízkych nákladoch na infraštruktúru, C. keďže na zvýšenie konkurencieschopnosti a rozvoj vodnej dopravy je nevyhnutná úzka spolupráca Komisie, riečnych komisií, členských štátov a všetkých zúčastnených súkromných účastníkov, Akčný program NAIADES 1. uznáva, že európsky dopravný systém čoraz viac čelí problémom s kapacitami, ktoré vedú k preťaženiu a meškaniam, a že vnútrozemská vodná doprava (VVD) môže pomôcť znížiť preťaženie, zlepšiť bezpečnosť nákladnej dopravy, prispieť k dosiahnutiu vyššej energetickej účinnosti a chrániť životné prostredie; 2. podporuje preto iniciatívu Komisie vytvoriť integrovaný európsky akčný program pre vnútrozemskú vodnú dopravu: NAIADES (činnosť a rozvoj v oblasti plavby a vnútrozemskej vodnej dopravy v Európe); 3. vyzýva členské štáty, aby s prihliadnutím na európsky akčný program ďalej rozvíjali vnútroštátne politiky na podporu VVD a aby v tomto smere podporovali aj regionálne, miestne a prístavné orgány a priemyselné odvetvia; Trhy 4. zdôrazňuje, že súčasné trhy by sa mali konsolidovať, predovšetkým vytvoriť spoľahlivejšiu a lepšie integrovanú infraštruktúru, v rámci celej dodávateľskej siete; 5. zdôrazňuje, že je nevyhnutné vytvoriť spojenia s novými členskými štátmi vo východnej a strednej Európe, ako aj s Rumunskom a Bulharskom a zosúladiť ich so súčasnou technológiou, čo znamená, že je nevyhnutné, aby sa zvážili opatrenia dodatočnej infraštruktúry a prijali opatrenia týkajúce sa intermodality a interoperability; 6. zdôrazňuje potrebu vytvoriť možnosti pre inovatívne multimodálne služby s cieľom vybudovať nové trhy na ktorých bude nevyhnutná spolupráca prevádzkovateľov VVD s užívateľmi a národnými a regionálnymi orgánmi; 7. vyzýva Komisiu a členské štáty, aby vzhľadom k tomu, že tento sektor tvoria predovšetkým malé podniky, zlepšili prístup začínajúcich podnikov k financovaniu, najmä k rizikovému kapitálu, a pri plánovaní a vykonávaní príslušných opatrení v plnej miere zohľadnili osobitnú štruktúru tohto odvetvia; 8. plne podporuje v tomto smere iniciatívu Komisie zabezpečiť informačné zdroje o financovaní, napr. príručku financovania so zoznamom európskych, národných a regionálnych nástrojov pomoci pre oblasť VVD, ktorá by podľa potreby pokrývala aj financovanie z Európskeho investičného fondu; 9. žiada Komisiu, aby čo najskôr uverejnila usmernenia o možnej štátnej pomoci pre schémy podpory VVD a prijala pravidlá de minimis, ktoré by primerane zohľadňovali potreby odvetvia vnútrozemskej plavby; 10. víta plán Komisie preverovať súčasné problémové preťažené miesta na národnej aj európskej úrovni, ktoré brzdia rozvoj VVD; vyzýva všetkých verejných aj súkromných účastníkov, aby k tomuto preverovaniu prispeli, preskúmali možné riešenia a hľadali najlepšie postupy, pričom výsledky preverovania budú zohľadnené pri prijímaní ďalších právnych predpisov alebo nových opatrení; 11. zdôrazňuje, že administratívne prekážky by sa mali odstrániť a administratívne postupy zjednodušiť, predovšetkým optimálnym využitím elektronickej komunikácie a zriadením jednotných vybavovacích miest (tzv. one-stop-shops); domnieva sa, že osobitná pozornosť by sa mala venovať postupom v námorných a vnútrozemských prístavoch, ako aj právnym predpisom týkajúcim sa životného prostredia, odpadu a bezpečnosti potravín, ktoré narúšajú logistické postupy; Infraštruktúra 12. poukazuje na to, že spoľahlivosť vodnej siete a dostupnosť viacfunkčných (vnútrozemských) prístavov sú najdôležitejšími podmienkami pre ďalší rozvoj VVD, predovšetkým ako súčasť sietí multimodálnej nákladnej dopravy a odvetvia v technickom a hospodárskom ohľade a zdôrazňuje osobitnú zodpovednosť členských štátov za zvýšenie ich úsilia o zabezpečenie primeranej a spoľahlivej infraštruktúry pri zohľadnení ekologických rizík a aspektov; 13. zdôrazňuje, že by sa mala venovať osobitná pozornosť rozvoju vodných ciest v nových členských štátoch a v pristupujúcich krajinách, pretože vodné cesty v týchto krajinách si vyžadujú väčšiu pozornosť ako v iných členských štátoch; 14. poukazuje na význam riečnych informačných služieb (RIS) pre prispievanie k účinnejšiemu a bezpečnejšiemu využívaniu siete vnútrozemských vodných ciest a jej prepojení s inými druhmi dopravy; vyzýva Komisiu a členské štáty, aby začlenili RIS do viacročného orientačného programu pre transeurópske dopravné siete (TEN-T) a v plnej miere využili potenciál RIS na dosiahnutie trvalo udržateľnej logistiky; 15. poukazuje na potrebu zjednotenia systému vodných ciest s námornou plavbou vytvorením prístupu k moru, zlepšením prepojení medzi vnútrozemským a námorným vodným systémom, ako aj prostredníctvom investovania do oblasti nových kombinovaných plavidiel pre vnútrozemskú a námornú dopravu vrátane plavidiel s inovatívnym dizajnom; 16. vyzýva Komisiu, aby v spolupráci s členskými štátmi a každou zúčastnenou treťou krajinou pripravila európsky plán rozvoja, ktorý by mal obsahovať aktuálny zoznam infraštruktúry európskych vnútrozemských vodných ciest a poskytoval viac informácií o vodných cestách pre potreby údržby a iných zlepšení infraštruktúry; vyzýva tiež Komisiu, aby sa pritom opierala o existujúce zistenia vyplývajúce z vedeckých štúdií a odborných správ v členských štátoch; 17. vyzýva Komisiu, aby čo najskôr a najneskôr do konca roku 2006 určila európskeho koordinátora TEN-T pre VVD, s cieľom podporiť implementáciu prioritných projektov VVD TEN-T, na základe skúseností so súčasnými koordinátormi; 18. vyzýva členské štáty a Komisiu, aby priradili vyššiu preferenčnú sadzbu vo výške aspoň 20 % všetkým projektom vnútrozemských vodných ciest spoločného záujmu a priradili väčšiu prioritu projektom vnútrozemských vodných ciest spoločného záujmu vo viacročnom programe TEN-T; 19. vyzýva členské štáty, aby posúdili potenciál VVD pri územnom plánovaní a v rámci hospodárskych politík na celoštátnej, regionálnej a miestnej úrovni, aby sa tak aktívnym spôsobom podporil rozvoj pobrežných obchodných oblastí a logistických centier, s ohľadom na udržateľnú dopravu a tvorbu pracovných miest v priemysle a distribúcii a venovali osobitnú pozornosť malým vodným cestám, ktoré majú doteraz nevyčerpaný potenciál posilnenia nákladnej dopravy; Loďstvo 20. požaduje, aby sa v roku 2007 v Spoločenstve stanovili prísnejšie hodnoty pre emisie SOX, PM, NOX a CO2, predovšetkým podporovaním palív s nízkym obsahom síry; vyzýva Komisiu a členské štáty, aby s cieľom zvýšiť energetickú účinnosť VVD dopravy poskytli podnety na urýchlenie zavedenia a používania ekologických motorov s nízkou spotrebou; 21. uznáva, že emisie úzko súvisia s kvalitou palív dostupných na trhu, a preto vyzýva Komisiu, aby čo najskôr predložila návrh s prísnejšími normami pre palivá pre vnútrozemskú lodnú dopravu; 22. vyzýva Komisiu, aby v roku 2007 predložila návrh na Európsky inovačný fond vodnej dopravy pre financovanie investícií založených na nových požiadavkách a inovačných návrhov európskeho záujmu v oblasti logistiky, technológie a životného prostredia založených na cezhraničnej spolupráci a interoperabilite; zastáva názor, že tento fond ako kľúčový nástroj akčného programu NAIADES by mal byť z jednej tretiny financovaný odvetvím (súčasný Európsky [rezervný] fond vnútrozemskej vodnej dopravy, vytvorený na základe nariadenia (ES) č. 718/1999) ako nástroj spolufinancovania, z druhej tretiny EÚ a z poslednej tretiny členskými štátmi; ďalej vyzýva Komisiu a aby v úzkej spolupráci s odvetvím vypracovala podmienky vytvorenia tohto fondu; poukazuje na to, že jednou z možností je podpora informačných kancelárií; 23. zdôrazňuje potrebu podporovať rozvoj čistých a hospodárnych plavidiel podľa siedmeho rámcového programu pre výskum a vývoj; poukazuje v tomto ohľade na vývoj v konštrukcii plavidiel pre použitie v rôznych typoch vôd, vrátane obmedzeného ponoru, ktorý môže podporiť VVD dokonca aj vo vodách s nízkou alebo premenlivou vodnou hladinou, bez ohrozenia prirodzeného prostredia; domnieva sa, že v tejto súvislosti by sa osobitná pozornosť mala sústrediť na informačné a komunikačné technológie, ako aj dizajn, ekologickú účinnosť a vybavenie plavidiel; Pracovné miesta, zručnosti a vnímanie verejnosťou 24. uznáva, že nedostatok podnikateľov a zamestnancov je pre odvetvie VVD problémom vzhľadom na pokročilý vek súčasných zamestnancov a malú príťažlivosť pre nových zamestnancov; 25. vyzýva Komisiu a členské štáty, aby pokračovali vo svojom úsilí o zosúladenie požiadaviek týkajúcich sa posádky a osvedčení pre kapitánov, a o podporu vzájomného uznávania kvalifikácií, napr. prostredníctvom Európskeho kvalifikačného rámca; 26. vyzýva Komisiu, riečne komisie a členské štáty, aby v spolupráci s odvetvím vytvorili moderné a trhovo orientované školiace programy pre odvetvie, podľa možnosti aj s použitím všeobecných noriem vzdelávania a spolupracovali s programami námornej odbornej prípravy, napríklad program "Leadership", s cieľom prilákať nových zamestnancov pre prácu v medzinárodnom prostredí a ponúknuť im zaujímavú perspektívu profesionálneho rastu; 27. zdôrazňuje význam uplatňovania súčasnej sociálnej legislatívy na zabezpečenie dobrých pracovných podmienok; 28. poznamenáva, že ešte stále neexistuje dostatočné povedomie o možnostiach dopravy tovaru prostredníctvom VVD, predovšetkým vzhľadom na potenciál flexibility a trvalej udržateľnosti VVD; 29. uznáva, že na to, aby VVD bola plne využitá a úspešná, je nevyhnutné objasnenie a propagácia jej hospodárskej hodnoty a možností; vyzýva preto na podporu súčasných kancelárií na podporu VVD a vytvorenie nových kancelárií v členských štátoch s potenciálom VVD, ktoré môžu poradiť užívateľom dopravy a nabádať ich k tomu, aby využívali vnútrozemskú lodnú dopravu a aby podporili úrady pri identifikácii problémov a určovaní politík; 30. navrhuje, aby sa táto európska sieť na podporu VVD začlenila do európskej siete na podporu intermodality pri využití existujúcich štruktúrach a skúsenostiach nadobudnutých v rámci podpory iných druhov dopravy, predovšetkým v súvislosti s podporou krátkej námornej dopravy na európskej úrovni; 31. vyzýva členské štáty a zúčastnené strany, aby v prípade, že Spoločenstvo nevyčlení dostatočné finančné prostriedky, zabezpečili finančnú udržateľnosť tejto siete; 32. poukazuje na význam Európskeho systému pozorovania trhu, ktorý zahŕňa všetkých účastníkov, a ktorý poskytuje porovnateľné trhové informácie najmä s cieľom umožniť prijímanie včasných a zodpovedných investičných rozhodnutí a určovať silné a slabé stránky a objavovať prípadné nové trhy; Inštitucionálny rámec 33. zdôrazňuje, že rast a prosperita VVD musí byť hlavným bodom budúcich diskusií o inštitucionálnom rámci; zdôrazňuje v tejto súvislosti, že je dôležité zohľadniť existujúce kompetencie všetkých zúčastnených strán, využiť odborné znalosti medzinárodných organizácií a vyhnúť sa ďalšej byrokracii; 34. požaduje, aby v memorande o porozumení bola sformulovaná zosilnená a rozšírená spolupráca medzi riečnymi komisiami a Spoločenstvom, a aby obsahovala aspoň nasledovné: - implementáciu akčného programu NAIADES; - lepšiu výmenu získaných poznatkov a ľudských zdrojov v oblasti VVD medzi Spoločenstvom, členskými štátmi a riečnymi komisiami; * * * 35. poveruje svojho predsedu, aby toto uznesenie postúpil Rade a Komisii. [1] Ú. v. ES L 90, 2.4.1999, s. 1. --------------------------------------------------